钦定古今图书集成/明伦汇编/氏族典/第245卷 > 张开
## 钦定古今图书集成/明伦汇编/氏族典/第245卷 > 张开

按《金史张开传》：“开赐姓完颜氏，景州人。至宁末，河北
兵起，开团结乡兵为固守，累功遥授同知青州防御
事。贞祐四年，诏迁同知观州军州事。开复青州，迁观
州刺史。是岁，潼关不守，被召入卫南京。兴定元年，遥
授同知彰德府。三年，充潞州招抚使。十月，遥授孟州
防御使，复太原。四年，封上党公。正大间，潞州不守，开”
居南京，部曲离散，名为“旧公”，与匹夫无异。天兴初，起
复，与刘益为西面元帅，领安平都尉、纪纲军五千攻
卫州，败绩于白公庙。是时，哀宗走归德，开与刘益谋
收溃兵从卫，不果，遂西走，皆为民家所杀。